贈李頤老
作者：李光
朝代：宋

paragraphs: 弘毅年少時，學易一念酷。
研精覃思苦，見理不見欲。
一朝感蒼蒼，床下産神竹。
弘毅益自信，夜寐目不屬。
族長閔其勞，令人付斤劚。
惜哉凌雲姿，一斷不復續。
弘毅少安枕，旦氣幾爲梏。
時匠司剪伐，壽命旋見蹙。
神明信可畏，感應亦何速。
至今旁舍笋，不生弘毅屋。
康成書带草，千載登史錄。
吾書此段奇，後學宜三復。
弘毅勉歲寒，任道照猗綠。